

Αρκαλοχώρι, 20/ 02/2025

Προς: ΜΜΕ

**ΔΕΛΤΙΟ ΤΥΠΟΥ**

**Οι 6+1 προτάσεις του Δημάρχου Μινώα Πεδιάδας Βασίλη Κεγκέρογλου στην τηλεδιάσκεψη με τον Υφυπουργό παρά το Πρωθυπουργώ Θανάση Κοντογεώργη για την ανασυγκρότηση του τόπου**

Στην τηλεδιάσκεψη που πραγματοποιήθηκε με θέμα το Σχέδιο Ανάπτυξης της Π.Ε Ηρακλείου, με πρωτοβουλία του Υφυπουργού στον Πρωθυπουργό Θανάση Κοντογεώργη, συμμετείχε ο Δήμαρχος Μινώα Πεδιάδας Βασίλης Κεγκέρογλου.

Στην τηλεδιάσκεψη συμμετείχαν επίσης Βουλευτές, ο Περιφερειάρχης Κρήτης Σταύρος Αρναουτάκης, ο Αντιπεριφερειάρχης Νίκος Συριγωνάκης καθώς και οι Δήμαρχοι του Νομού Ηρακλείου.

**Ο Δήμαρχος εστίασε στη δεινή κατάσταση στην οποία βρίσκεται ο Δήμος δεδομένου ότι:**

1.Βιώνει, 3,5 χρόνια τώρα, τις καταστροφικές συνέπειες του σεισμού της 27ής Σεπτεμβρίου 2021

2.Η περιοχή έχει ήδη υποστεί τις συνέπειες της εγκατάλειψης της υπαίθρου ενώ δεν εκπονήθηκε από την αρχή ένα ενιαίο σχέδιο ανασυγκρότησης.

3.Δέχεται τις επιβαρύνσεις από την κατασκευή του Νέου Διεθνούς Αεροδρομίου στο Καστέλλι

4.Τις συνέπειες της κακής απογραφής, αφού έγινε λίγες εβδομάδες μετά το σεισμό που έδειξε μόνο 3.500 κατοίκους και την αντίστοιχη μείωση στις ετήσιες χρηματοδοτήσεις από ΚΑΠ.

5.Δεν εκπονήθηκε από την αρχή Σχέδιο Ανασυγκρότησης με Ενιαίο συντονισμό Κυβερνητικών Αποφάσεων, Περιφέρειας – Δήμου – Φορέων, που να αφορά:

α) την οικιστική αποκατάσταση ιδιωτικών κτιρίων,

β) την αποκατάσταση Δημοτικών και Δημόσιων Υποδομών.

Σε συνέχεια του υπομνήματος που είχε αποστείλει στον κ. Κοντογεώργη, ο Δήμαρχος αναφέρθηκε στα θεσμικά ζητήματα που άπτονται της ανασυγκρότησης του Δήμου Μινώα Πεδιάδας από τον σεισμό και στον συγχρονισμό της περιοχής με το νέο Διεθνές Αεροδρόμιο στο Καστέλλι. Όπως ανέφερε μάλιστα, **υπάρχουν προτάσεις που αν εφαρμοστούν μπορούν να επιταχύνουν τη διαδικασία ανασυγκρότησης του τόπου ενώ δεν έχουν οικονομικό κόστος αλλά αντιθέτως από την εφαρμογή τους, μπορεί να προκύψει εξοικονόμηση πόρων**.

**Οι 6+1 προτάσεις-αιτήματα της Δημοτικής Αρχής:**

**1. ΑΠΟΚΑΤΑΣΤΑΣΗ ΙΔΙΩΤΙΚΩΝ ΚΤΙΡΙΩΝ**

ΕΝΑΛΛΑΚΤΙΚΕΣ ΠΡΟΤΑΣΕΙΣ για επιτάχυνση αδειοδοτήσεων επισκευών 3 χρόνια μετά, έχουν εκδοθεί 220 άδειες από τους 3.000 περίπου φακέλους που έχουν υποβληθεί.

Ή θα στελεχωθεί η υπηρεσία με τουλάχιστον 50 Μηχανικούς με καλές αμοιβές (π.χ. μέσω αναπτυξιακών οργανισμών: ΔΑΙΔΑΛΟΣ Α.Ε) ή θα πρέπει να αλλάξει το σύστημα αδειοδότησης και να δοθεί η δυνατότητα με απλούστευση της διαδικασίας να εκδίδεται “άδεια μικρής κλίμακας” από τους ιδιώτες Μηχανικούς (με ευθύνη τους) που θα επιλέγονται από τους σεισμόπληκτους και ταυτόχρονα να τεθεί πλαφόν π.χ. 12.000 + οικοσκευή για τα κίτρινα σπίτια, στην οποία υπολογίζεται ότι μπορούν να ενταχθούν 1.500 κίτρινα.

**ΟΙΚΟΝΟΜΙΚΟ ΟΦΕΛΟΣ**, η γρήγορη έκδοση αδειών σημαίνει λιγότερο χρόνο απαλλαγής ΕΝΦΙΑ, Δημοτικών Τελών και Φόρων αλλά και κόστους λειτουργίας καταυλισμών κλπ. και αυτό επιβάλλει να δοθούν άμεσες λύσεις.

**2. ΑΠΟΚΑΤΑΣΤΑΣΗ ΔΗΜΟΤΙΚΩΝ ΚΤΙΡΙΩΝ ΚΑΙ ΥΠΟΔΟΜΩΝ**

Στον τομέα αυτό είχαν δοθεί αρχικά χρηματοδοτήσεις που αναλώθηκαν κυρίως στην αποκατάσταση προσβάσεων, στην κατασκευή των καταυλισμών, την καθαίρεση 150 κόκκινων σεισμόπληκτων κτιρίων κλπ .

• Να νομοθετηθεί η ισχύς των διατάξεων του Άρθρου 32Α του Ν. 4412/2016 για γρήγορες διαδικασίες ανάθεσης μελετών και έργων, για όλα τα έργα αποκατάστασης εντός 5ετίας από το γεγονός της φυσικής καταστροφής και όχι μόνο για το αρχικό διάστημα.

• Να δοθεί η δυνατότητα για άμεσες προσλήψεις ΙΔΟΧ έως 15% του μόνιμου προσωπικού για 3 τουλάχιστον 8μηνα στο διάστημα της αποκατάστασης.

• Να προωθείται η διαδικασία των Τεχνικών Δελτίων και των ΑΠΟΦΑΣΕΩΝ ΕΝΤΑΞΗΣ του προγράμματος αποκατάστασης χωρίς καθυστερήσεις.

**Γενικότερο ΟΙΚΟΝΟΜΙΚΟ ΟΦΕΛΟΣ** από τη γρηγορότερη αποκατάσταση και αναγέννηση της περιοχής.

**3. ΑΠΟΚΑΤΑΣΤΑΣΗ ΑΔΙΚΙΑΣ ΓΙΑ ΤΗΝ ΠΛΑΣΜΑΤΙΚΗ ΑΠΟΓΡΑΦΗ 2021**

Η απογραφή του 2021 διενεργήθηκε μέσα σε λίγες εβδομάδες από τον καταστροφικό σεισμό της 27ής Σεπτεμβρίου με αποτέλεσμα να αποτυπωθεί σ΄ αυτήν πλασματική μείωση του πληθυσμού στο Δήμο Μινώα Πεδιάδας κατά 3.500 κατοίκους. Η συνέπεια στους ΚΑΠ είναι μείωση 1.300.000 ευρώ και αν δεν γινόταν ο εξορθολογισμός των κριτηρίων από το ΥΠΕΣ θα είχαμε μείωση συν 700.000 για τα 10 επόμενα χρόνια. Ζητούμε Νομοθετική Ρύθμιση ώστε στην κατανομή των ΚΑΠ, ως πληθυσμός του Δήμου Μινώα Πεδιάδας να λαμβάνεται αυτός της απογραφής του 2011 μειωμένος κατά τον μέσο όρο της μείωσης του πληθυσμού των περιφερειακών Δήμων της Περιφερειακής Ενότητας Ηρακλείου κατά την απογραφή του 2021.

**4. ΘΕΜΑΤΑ ΑΕΡΟΔΡΟΜΙΟΥ**

Το έργο του νέου Διεθνούς Αεροδρομίου στο Καστέλλι, προχωράει με γοργούς ρυθμούς από την ΤΕΡΝΑ αλλά το Υπουργείο Υποδομών δεν έχει ασχοληθεί με την αντιμετώπιση κανενός προβλήματος που προκαλείται από την κατασκευή του Α/Δ αλλά ούτε με τα αναγκαία έργα για να έχει η περιοχή την ωφέλεια που της αναλογεί από την λειτουργία του Α/Δ.

• Να δοθεί η διαχείριση της ζώνης προβολής τοπικών προϊόντων εντός ζώνης του Α/Δ ή να προβλεφθεί η συνδιαχείριση με την Περιφέρεια.

• ΑΙΤΗΜΑ ΣΟΒΑΡΗΣ συνάντησης με τον Υπουργό για την προώθηση των υποχρεώσεων του Υπουργείου προς την τοπική κοινωνία.

• Αποδοχή των προϋποθέσεων που περιλαμβάνονται στην εισήγηση προς το Δημοτικό Συμβούλιο και οι οποίες θα συζητηθούν στις 26 Φεβρουαρίου 2025.

**5. ΠΑΡΑΧΩΡΗΣΗ ΣΤΟ ΔΗΜΟ ΜΙΝΩΑ ΠΕΔΙΑΔΑΣ ΟΡΩΝ ΣΥΝΔΕΣΗΣ ΓΙΑ ΜΟΝΑΔΑ Φ/Β τριών (3) MW**

Η πρόταση αυτή εφόσον υιοθετηθεί από την Κυβέρνηση θα "δώσει φτερά" στο Δήμο και θα αποτελέσει το πιο σημαντικό ανταποδοτικό χωρίς επιβάρυνση στον κρατικό Π/Υ.

**6. ΟΡΙΣΜΟΣ από την Κυβέρνηση ΣΥΝΤΟΝΙΣΤΗ Αποκατάστασης και Ανασυγκρότησης** σύμφωνα με το άρθρο 14 Α ν. 4797/2021 όπως έχουμε ζητήσει από το 2021 **ή συγκρότηση κυβερνητικής επιτροπής με τους γενικούς και ειδικούς Γραμματείς των συναρμόδιων υπουργείων στην οποία να μετέχει εκπρόσωπος του Δήμου και της Περιφέρειας, ο οποίος θα αποτελεί τον κυβερνητικό συνομιλητή για όλα τα θέματα της ανασυγκρότησης** **από το σεισμό.**

Όπως επισήμανε ο Δήμαρχος, οι μέχρι τώρα προσπάθειες της κυβέρνησης υπολείπονται των αναγκαίων παρεμβάσεων, δεδομένου ότι το μέγεθος του προβλήματος είναι πολύ μεγαλύτερο απ΄ ότι εκτιμήθηκε αρχικά, ενώ αδικούνται πρωτοβουλίες όπως η άμεση καταβολή προκαταβολών κλπ. καθώς αυτές δεν μπορούν να αξιοποιηθούν αν δεν «ξεκολλήσει» η διαδικασία αδειοδότησης των ανακατασκευών – επισκευών. Την ίδια ώρα, οι ενισχύσεις στις επιχειρήσεις πρέπει να έχουν συνέχεια αφού οι λίγες που δόθηκαν, βοήθησαν ουσιαστικά.

Αξίζει να σημειωθεί ότι η νέα Δημοτική Αρχή από την αρχή του 2024, αφού αποκατέστησε την επικοινωνία με τα Υπουργεία Εσωτερικών και Κλιματικής Κρίσης, κατέθεσε προτάσεις και εκπόνησε το σχέδιο αποκατάστασης που περιλαμβάνει όλους τους τομείς σχολική στέγη, λιμνοδεξαμενές, δημοτική και αγροτική οδοποιία, δημοτικά κτίρια, αποκατάσταση κοινόχρηστων χώρων κλπ. και ζητά συγκεκριμένες ρυθμίσεις για μεγαλύτερη αποτελεσματικότητα.

**7. Εν κατακλείδι ο Δήμαρχος κατέθεσε την 7η πρόταση που αφορά τη συγκρότηση τριών (3) προγραμμάτων:**

1. Πρόγραμμα χρηματοδότηση της Τ.Α πανελλαδικά
2. Περιφερειακό Πρόγραμμα ενδοπεριφερειακής σύγκλισης σε επίπεδο Κρήτης
3. Ειδικό Αναπτυξιακό Πρόγραμμα των 4+1 Δήμων γύρω από το νέο Αεροδρόμιο.